Eestimaa Looduse Fond (ELF) alustab selle nädalaga talgute sügishooaega.  "Talgud on suurepärane võimalus saada linnast välja ka sügisel.  Aitab suurepäraselt suvejärgselt tekkinud värske õhu puuduse vastu!" ütles ELFi talgukorraldaja Tarmo Tüür. Talgule tulija saab veeta nädalavahetuse mõnes kaunis Eestimaa paigas, nautida sügislooduse värve ja teha jõukohasel määral füüsilist tööd. Andes seeläbi oma panuse Eestimaa looduse heaks. Õhtupoolikud mööduvad loodusrajal, vaatamisväärsustega tutvudes ja kanuu- või linnuvaatlusretkel käies. Õige talgupäev lõppeb tulise sauna ja kosutava kõhutäiega.    Sügisestel talgutel ootavad looduses  tegemist peamiselt pärandkoosluste taastamisega seotud tööd. See on hea aeg vastu hakata pealetükkivale võsale. Aga on ka näiteks kõrede ehk juttselg-kärnkonnade elu- ja sigimispaikade hooldamiseks vajalikke töid.    Septembrikuus toimuvad kokku neljad talgud:    Talgud Haanja looduspargis  5. - 7. september 2008  Võsastuva pärandkoosluse taastamine. Ronime Suure Munamäe otsa ja käime retkel Piusa jõe ürgorus, kaeme Eesti kõrgeimaid liivakivi paljandeid.    Talgud Vaitka  puisniidul  12. - 14. september 2008  Eesti ühe kaunima lammipuisniidu taastamine. Kanuumatk Koiva jõel Eesti ja Lätimaa piiril, sauna- ja lõkkeõhtu jõe äärses palkmajas.    Kõre talgud Manilaiul  12.-14. september 2008  Kõre ehk kaitsealuse juttselg-kärnkonna sigimislompide puhastamine ja süvendamine. Talgulisi võõrustab ning kõhutäie ja saunaleili eest kannab hoolt Riida talu. Teeme tutvust selle unikaalse saare ja siinse loodusega.    Kadaka talgud Hiiumaal Mudastes  19. - 21. september 2008  Kadaka talgud rannaniidu taastamiseks varasügisesel Hiiumaal. Vaatleme lindude sügisrännet ja naudime sookurgede kontserti.    Talgute kohta saab lähemalt lugeda ja end osalemiseks üles anda veebilehel: www.talgud.ee    Lisainfo:    Tarmo Tüür  ELFi talgukorraldaja  +372 53411020  tarmo@elfond.ee    (Eestimaa Looduse Fondi pressiteade 2. septembrist 2008)